Diari Oficial de la Generalitat Valenciana


Sumari del DOGV 5123, del 27-10-2005 (2005/11471)

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica de Presentación Sáez al Centre de Formació de Persones Adultes núm. 2 de Picassent.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5123

Data del DOGV
:   27-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11289


Data del document
:   12-08-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Picassent
    * centre d'ensenyament
    * ensenyament públic

ORDE de 12 d'agost de 2005, de la Conselleria de Cultura, Educació i Esport, per la qual s'atribuïx la denominació específica de Presentación Sáez al Centre de Formació de Persones Adultes núm. 2 de Picassent. [2005/X11347]  
El Claustre de Professors del Centre de Formació de Persones Adultes núm.2 de Picassent, en la sessió celebrada el 19 de febrer de 2004, va aprovar sol·licitar per al mencionat centre la denominació específica de Presentación Sáez.  
La direcció de l'establiment penitenciari València-Compliment de Picassent va emetre informe favorable a la nova denominació amb data 9 de juliol de 2004.  
El Ple de l'Ajuntament de Picassent informà favorablement, en sessió celebrada el dia 23 de desembre de 2004.   
Esta proposta disposa, a més, de l'informe favorable de la Inspecció Educativa de la Direcció Territorial de Cultura, Educació i Esport de València, de data 17 de febrer de 2005.  
Presentación Sáez de Descatllar (1932-2003). Va exercir el magisteri a la Presó de Dones i al Centre Penitenciari de Picassent, des de 1961 i fins a la seua jubilació en 1997. La seua dedicació pedagògica va ser un exercici de solidaritat amb els desafavorits. Defensora de la igualtat entre hòmens i dones, va enfocar la seua labor docent a l'alfabetització de les dones privades de llibertat. Va lluitar per l'actualització i dignificació de l'Educació de Persones Adultes. Va fundar la primera Associació Nacional de Mestres de Presons, lluitant per l'educació a les presons, treballant en la integració dels mestres de presons en l'administració Educativa i la creació de centres d'EPA a les institucions penitenciàries. L'elecció d'esta denominació per a este centre pretén reconéixer la seua qualitat humana i la seua trajectòria professional.  
L'article 13 de la Llei Orgànica 8/1985, de 3 de juliol, reguladora del Dret a l'Educació, establix que tots els centres han de tindre una denominació específica.  
L'article 4.2 del Reglament Orgànic i Funcional de les Escoles d'Educació Infantil i dels Col·legis d'Educació Primària (Decret 233/1997, de 2 de setembre, DOGV de 08/09/1997), adaptable, en la disposició addicional segona, als centres específics d'Educació de Persones Adultes, establix que als centres existents, el consell escolar podrà proposar a la citada Conselleria la denominació específica, amb un informe previ favorable del consell escolar municipal o, si no n'hi ha, del ple de l'ajuntament a què pertanyen.  
L'article 4.3 de tal Reglament establix que no hi podran haver al mateix municipi, centres amb idèntica denominació específica o que puga induir a error o confusió. El Registre de Centres Docents de la Comunitat Valenciana certificà, el 13 de juny de 2005, que no figura inscrit cap centre en eixa localitat amb la dita denominació.  
En virtut d'això i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,  
ORDENE  
Concedir la denominació específica de Presentación Sáez al Centre de Formació de Persones Adultes núm.2 de Picassent, codi 44482713.  
DISPOSICIÓ ADDICIONAL ÚNICA  
La dita disposició s'inscriurà en el Registre de Centres Docents de la Comunitat Valenciana.  
DISPOSICIONS FINALS  
Primera  
La present orde produirà efectes des del mateix dia de la seua publicació en el Diari Oficial de la Generalitat Valenciana.  
Segona  
Conformement amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà presentar, potestativament, un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar des de l'endemà de la publicació.  
b) El recurs contenciós administratiu haurà d'interposar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
València, 12 d'agost de 2005  
El conseller de Cultura, Educació i Esport,  
ALEJANDRO FONT DE MORA TURÓN